31993L0061
L 250/19
JURNALUL OFÍCIAL AL UNIUNII EUROPENE
DIRECTIVA 93/61/CEE A COMISIEI
din 2 iulie 1993
de stabilire a fișelor care indică condițiile pe care trebuie să le îndeplinească răsadurile de legume și materialele de înmulțire ale legumelor, altele decât semințele, în conformitate cu Directiva 92/33/CEE a Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 92/33/CEE a Consiliului din 28 aprilie 1992 privind comercializarea răsadurilor de legume și a materialului de înmulțire pentru legume, altul decât semințele (1), în special articolul 4,
întrucât, pentru aplicarea dispozițiilor din prezenta directivă, ar trebui să se țină seama de ciclurile de producție ale diverselor materiale;
întrucât condițiile stabilite de prezenta directivă trebuie considerate ca standardul minim acceptat în acest stadiu, ținând seama de condițiile actuale de producție în cadrul Comunității; întrucât acestea vor fi dezvoltate și îmbunătățite progresiv pentru a se stabili în cele din urmă standarde de calitate înalte;
întrucât măsurile prevăzute de prezenta directivă sunt în conformitate cu avizul Comitetului permanent pentru semințe și material de înmulțire în agricultură, horticultură și silvicultură,
ADOPTĂ PREZENTA DIRECTIVĂ:
Articolul 1
(1) Prezenta directivă stabilește fișele menționate la articolul 4 din Directiva 92/33/CEE și stabilește cerințele privind etichetarea menționate la articolul 11 din directiva în cauză.
(2) Fișele privesc recolta în creștere și materialul de înmulțire al legumelor (inclusiv portaltoaiele), precum și răsadurile derivate ale tuturor genurilor și speciilor menționate la anexa II la Directiva 92/33/CEE, și portaltoaiele altor genuri și specii menționate la articolul 4 din directiva în cauză, indiferent de modul de înmulțire utilizat, în continuare denumite „materialele”.
(3) Dispozițiile prezentei directive se aplică progresiv, ținând seama de ciclurile de reproducere ale materialelor menționate la alineatul (2).
Articolul 2
Materialele corespund, după caz, condițiilor fitosanitare adecvate stabilite prin Directiva 77/93/CEE a Consiliului (2).
Articolul 3
(1) Fără a aduce atingere dispozițiilor articolului 2, materialele nu sunt, cel puțin nu într-un mod vizibil, purtătoare de boli sau de organisme dăunătoare care le afectează calitatea și în special de acele boli enumerate în anexa la prezenta directivă, pentru genul sau specia în cauză, nici nu prezintă semne sau simptome ale organismelor sau bolilor menționate anterior, factori de reducere a utilității răsadurilor și materialelor de înmulțire ale legumelor.
(2) Orice material care prezintă simptome vizibile ale organismelor dăunătoare sau ale bolilor menționate la alineatul (1) în stadiul culturii face obiectul unui tratament corespunzător încă de la apariția simptomului sau, în cazul în care este necesar, al unei măsuri de retragere.
(3) Bulbii de ceapă eșalotă și de usturoi îndeplinesc, de asemenea, următoarele cerințe: materialul de înmulțire este direct derivat dintr-un material care, în stadiul culturii, a fost supus unui control negativ al prezenței, precum și al semnelor sau simptomelor organismelor dăunătoare și bolilor menționate la alineatul (1), în special ale celor enumerate în anexă.
Articolul 4
Materialele au identitatea corespunzătoare și prezintă un grad de puritate adecvat în privința genului sau speciei și prezintă o identitate și o puritate a soiului suficientă.
Articolul 5
(1) Materialele sunt efectiv lipsite de orice defect care ar putea reduce din calitatea lor de materiale de înmulțire sau răsaduri.
(2) Materialele prezintă vigoarea și dimensiunile cerute pentru a putea servi drept răsaduri sau materiale de reproducere ale legumelor. În afară de acestea, rădăcinile, tulpinile și frunzele sunt proporționate adecvat.
Articolul 6
(1) Documentul furnizorului menționat la articolul 11 din Directiva 92/33/CEE se constituie dintr-un material potrivit, nu a fost niciodată utilizat și se imprimă în cel puțin una dintre limbile oficiale ale Comunității. El conține următoarele informații:
(i)
mențiunea „calitate CEE”;
(ii)
menționarea codului statului membru al Comunității;
(iii)
menționarea organismului oficial responsabil sau a codului său distinctiv;
(iv)
numărul de înregistrare sau de acreditare;
(v)
numele furnizorului;
(vi)
numărul individual al seriei, al săptămânii sau al lotului;
(vii)
data întocmirii documentului furnizorului;
(viii)
numărul de referință al lotului de semințe, atunci când este vorba de răsaduri tinere produse direct din semințe comercializate în conformitate cu Directiva 70/458/CEE a Consiliului (3); acest număr de referință se furnizează, la cerere, organismului oficial responsabil;
(ix)
denumirea comună sau denumirea botanică, în cazul în care materialul este însoțit de un pașaport fitosanitar în conformitate cu Directiva 92/105/CEE a Comisiei (4);
(x)
denumirea soiului; în cazul în care este vorba de un portaltoi, denumirea soiului sau desemnarea sa;
(xi)
cantitatea;
(xii)
în cazul în care este vorba de material importat dintr-o țară terță în conformitate cu articolul 16 alineatul (2) din Directiva 92/33/CEE, numele țării de origine (recolta).
(2) Atunci când materialele sunt însoțite de un pașaport fitosanitar în conformitate cu Directiva 92/105/CEE, acest pașaport poate, în cazul în care furnizorul dorește, să constituie documentul furnizorului menționat la alineatul (1). Cu toate acestea, mențiunea „calitate CEE” este obligatorie, ca și aceea a organismului oficial responsabil prevăzut în Directiva 92/33/CEE și aceea a denumirii soiului. Atunci când este vorba de materiale importate dintr-o țară terță în conformitate cu articolul 16 alineatul (2) din Directiva 92/33/CEE, se menționează, de asemenea, numele țării de recoltă. Aceste informații pot figura pe pașaportul fitosanitar propriu-zis, dar separat.
Articolul 7
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 31 decembrie 1993. Statele membre informează de îndată Comisia cu privire la aceasta.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 8
Prezenta directivă se adresează statelor membre.
Adoptată la Bruxelles, 2 iulie 1993.